## Rješenje kojim se Investicijskom društvu Antea brokeri d.o.o., Zagreb, na neodređeno vrijeme izdaje odobrenje za rad za pružanje investicijskih usluga i obavljanje investicijskih aktivnosti i s njima povezanih pomoćnih usluga

### NN 32/2010 (12.3.2010.), Rješenje kojim se Investicijskom društvu Antea brokeri d.o.o., Zagreb, na neodređeno vrijeme izdaje odobrenje za rad za pružanje investicijskih usluga i obavljanje investicijskih aktivnosti i s njima povezanih pomoćnih usluga

HRVATSKA AGENCIJA ZA NADZOR FINANCIJSKIH USLUGA

769

Na temelju odredbi članka 15. stavak 1. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 13. stavak 1. i članka 584. stavak 5. i 6. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, u predmetu izdavanja odobrenja za rad investicijskom društvu Antea brokeri d.o.o., Zagreb, Derenčinova 1, zastupano po odvjetniku Marku Ramljaku, iz Zagreba, Prilaz Gjure Deželića 57, za pružanje investicijskih usluga i obavljanje investicijskih aktivnosti i s njima povezanih pomoćnih usluga na sjednici održanoj 25. veljače 2010. godine, donijela je

RJEŠENJE

1. Investicijskom društvu Antea brokeri d.o.o., Zagreb, Derenčinova 1, na neodređeno vrijeme izdaje se odobrenje za rad za pružanje investicijskih usluga i obavljanje investicijskih aktivnosti i s njima povezanih pomoćnih usluga iz članka 5. stavak 1. točka 1., 2., 4., i 5. i stavak 2. točka 3. – 5. i 7. Zakona o tržištu kapitala, i to:

– zaprimanje i prijenos naloga u svezi s jednim ili više financijskih instrumenata,

– izvršavanje naloga za račun klijenta,

– upravljanje portfeljem,

– investicijsko savjetovanje,

– savjetovanje o strukturi kapitala, poslovnim strategijama i srodnim pitanjima, kao i savjetovanje i usluge vezane uz spajanja i stjecanja udjela u društvima,

– usluge deviznog poslovanja ako su vezane uz pružanje investicijskih usluga,

– investicijsko istraživanje i financijska analiza, kao i ostale preporuke koje se odnose na transakcije s financijskim instrumentima,

– investicijske usluge i aktivnosti te pomoćne usluge članka 5. Zakona o tržištu kapitala koje se odnose na temeljnu imovinu izvedenica iz članka 3. stavka 1. točke 2. podtočke d. alineje 2., 3., 4. i 7. Zakona o tržištu kapitala, kada su te investicijske usluge i aktivnosti nadovezane na investicijske ili pomoćne usluge.

2. Odobrenje za rad za pružanje investicijskih usluga i obavljanje investicijskih aktivnosti i s njima povezanih pomoćnih usluga iz točke 1. izreke ovog rješenja odnosi se na sve financijske instrumente iz članka 3. stavka 1. točke 2. Zakona o tržištu kapitala.

3. Investicijsko društvo Antea brokeri d.o.o., Zagreb, Derenčinova 1, ovlašteno je držati novac klijenata.

4. Investicijskom društvu Antea brokeri d.o.o., Zagreb, Derenčinova 1, oduzima se dozvola za obavljanje poslova s vrijednosnim papirima iz članka 34. stavak 1. točka 2. Zakona o tržištu vrijednosnih papira, izdana na temelju rješenja Komisije za vrijednosne papire Republike Hrvatske od dana 27. siječnja 2005. godine.

5. Investicijsko društvo Antea brokeri d.o.o., Zagreb, Derenčinova 1, ponovni zahtjev za odobrenje za rad za obavljanje investicijske aktivnosti iz članka 5. stavka 1. točka 3. Zakona o tržištu kapitala, ne može podnijeti prije proteka roka od jedne godine od dana oduzimanja dozvole.

6. Ovo rješenje upisuje se u Registar društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, pod rednim brojem 96.

7. Izreka ovog rješenja objavit će se u »Narodnim novinama«.

Klasa: UP/I-451-04/09-02/60
Urbroj: 326-111/10-13
Zagreb, 25. veljače 2010.

Zamjenik predsjednika Uprave
Ivo Šulenta, v. r.

Rješenje, NN 32/2010-769